“Manchester Yunayted” bosh murabbiyi Lui van Gal Angliya Premer-ligasining 34-turi doirasida o‘tkazilgan “Arsenal” (1:1) bilan o‘yindan keyin jamoa darvozaboni David De Xeaning kelajagi haqida o‘z fikrlarini bildirib o‘tdi. “U bizdan osonlikcha ketmaydi. “MYu” – katta jamoa va De Xea bu jamoaning bir qismi bo‘lishni istaydi. Biroq David – ispan va u “Real” kabi buyuk jamoaga ketishi mumkin. Davidga yakuniy qaror qabul qilish qiyin bo‘ladi. Ikki buyuk jamoadan birini tanlash qiyin masaladir. Biroq De Xea qoladi, deb kafolat berolmayman. Transfer – bu o‘yinchi, uning jamoasi va boshqa klub ishtirok etadigan jarayondir. Agar u safimizda qolsa, juda xursand bo‘lardik. Jarohat haqida aytadigan bo‘lsak, Davidning tizzaosti payida jarohati bor”, deb aytib o‘tdi van Gal. Eslatib o‘tamiz, Madridning “Real” klubi 24 yoshli darvozabonni sotib olishni rejalashtirmoqda.